Bybelskool » God bring verlossing vir dié wat op Hom vertrou
Die pas begin versnel met die trek langs die Dooie See op aan die oostekant van die Jordaan. Die eerste oorwinning wat die tweede generasie van Israel behaal, is teen die Kanaäniete van koning Arad wie se stede hulle met die banvloek tref (Numeri 21:1-3).
'n Mens sou wou dink dat die probleme van die verlede oorkom is. Hulle oorwin juis dié mense waarteen hulle ouers verloor het 38 jaar gelede (Num. 14:45). En 'n mens begin opgewonde raak oor die feit dat hulle dié keer die Here aanroep in gebed, selfs 'n gelofte aan Hom maak, en alles vir Hom gee, elke stukkie van die buit wat hulle in die oorlog maak.
Verset lei tot veroordeling
Maar nee, die opgewondenheid oor die tweede generasie verdamp wanneer dié groot oorwinning opgevolg word deur nog 'n tranedal van verset oor kos en water. Die skrywer gee dit weer met 'n perfekte idioom: "die siel van die Israeliete het kort geraak." Hulle het sat geraak vir hierdie slegte kos.
Die blydskap oor die oorwinning was dus van korte duur. In plaas daarvan om soos met die bedreiging van koning Arad van die Kanaäniete tot die Here te bid, vaar hulle uit teen Moses en die Here oor hulle omstandighede. Die reis deur die woestyn het 'n groot tol van hulle geëis. Miskien was daar verwyte teen hulle ouers. Maar dieper was die ongeduld met die Here.
Die Here se reaksie dié keer op hulle verset is weereens drasties. Hy stuur giftige slange onder hulle in en baie van die Israeliete sterf. Die giftigheid van hulle verset word begroet deur die gif van God se oordeel. Verset lei tot veroordeling.